Април, 2020 година

УПАТСТВО за пријава, оцена и одбрана на магистерски труд

Градежен факултет - Скопје

УПАТСТВО

за пријава, оцена и одбрана на магистерски труд

**Пријава на магистерски труд**

Согласно Правилникот за условите, критериумите, правилата и постапката за запишување и студирање на прв и втор циклус студии на Универзитетот „Св. Кирил и Методиј”, Универзитетски гласник бр. 417/2019, магистерскиот труд е резултат на самостојна работа на студентот, со кој се систематизираат постојните научни знаења и се придонесува за нивниот натамошен развој.

Студентот може да пријави магистерски труд по положување на сите испити од втор циклус на студии согласно на студиската програма на која е запишан.

**Пријавата содржи: наслов на темата (на македонски и англиски јазик), образложение за научната и стручната оправданост на темата, план за работа, преглед на литературата, кратка биографија на кандидатот и уверение за положени испити.**

**Урнекот за пријавата и за прилозите кон пријавата студентите треба да ги преземат од интернет-страницата на факултетот, преку следниот** [**линк**](http://gf.ukim.edu.mk/%D0%BF%D0%BE%D1%81%D1%82%D0%B4%D0%B8%D0%BF%D0%BB%D0%BE%D0%BC%D1%81%D0%BA%D0%B8-%D1%81%D1%82%D1%83%D0%B4%D0%B8%D0%B8/).

Насловот на магистерската тема го предлага кандидатот во договор со предлог менторот.

Пријавата за изработување на магистерскиот труд се поднесува до Наставно-научниот совет на Градежниот факултет во Скопје.

Пријавата и Прилозите се печатат во 3 (три) примероци и се поднесуваат во Архивата на Градежниот факултет во Скопје.

Предлог менторот архивираната пријава ја праќа по електронски пат до Деканот (**dekan@gf.ukim.edu.mk**, заедно со барање за ставање на точка на Дневен ред на ННС) и до Наставно-научниот колегиум за втор циклус на студии **(****prodekan.nauka@gf.ukim.edu.mk****).**

Мислење по однос на исполнувањето на условите за пријавата се доставува од страна на Наставно-научниот колегиум за втор циклус на студии. Наставно-научниот колегиум на факултетот ги разгледува пријавите за магистерски труд и праќа **предлог-мислење** за пријавените теми и наслови, предлог за прифаќање на пријавената тема и предлог за ментор на темата до Деканот на факултетот.

Наставно-научниот совет гласа за прифаќање на мислењето од Наставно-научниот колегиум и избира ментор за прифатениот магистерски труд. Менторот се определува од наставно-научните работници од потесната научна област од која е пријавен трудот. Менторот е наставник вклучен во студиската програма каде што е запишан студентот.

**Наставно-научниот совет донесува ОДЛУКА за прифаќање на магистерскиот труд и избира ментор за истиот.**

**Насловот на прифатениот магистерски труд се објавува во Билтенот на Универзитетот и на веб-страницата на факултетот, на македонски и на англиски јазик.**

**Напомена: Студентот е должен да го изработи и да го предаде магистерскиот труд најдоцна во рок од една година од денот на одобрувањето на темата на трудот!**

Согласно Правилникот за условите, критериумите, правилата и постапката за запишување и студирање на прв и втор циклус студии на Универзитетот „Св. Кирил и Методиј”, Универзитетски гласник бр. 417/2019, доколку студентот е спречен навремено да го изработи магистерскиот труд, може да поднесе Барање за продолжување на рокот за изработка и предавање на магистерскиот труд. Барањето се поднесува во три примерока во архивата на факултетот. По барањето на студентот, факултетот може да одобри продолжување на овој рок, за времето додека траеле причините за спреченост за работа на магистерскиот труд. По истекот на овој рок, студентот губи право да го брани пријавениот магистерски труд.

**Формирање на Комисија за оцена и одбрана на магистерски труд**

По завршувањето на менторската фаза, односно по изработка на магистерскиот труд, студентот доставува 5 (пет) примероци од магистерскиот труд, со Барање да му се формира **Комисија за оцена** на магистерскиот труд, составена од три члена. Барањето за формирање на Комисија за оцена на магистерскиот труд се пополнува во електронска форма од страна на студентот и се испраќа до менторот, кој треба истото да го потпише електронски и да го испрати до Деканот (dekan@gf.ukim.edu.mk, заедно со барање за ставање на точка на Дневен ред на ННС) и на prodekan.nauka@gf.ukim.edu.mk.

Барањето за формирање на Комисија за оцена на магистерскиот труд треба и во печатена форма да се потпише од кандидатот и од менторот, кое студентот го носи до Архивата на Градежен факултет, заедно со пет вкоричени примероци од трудот (може и во спирала).

**Урнекот за Барањето студентите треба да го преземат од интернет-страницата на факултетот, преку следниот [линк](http://gf.ukim.edu.mk/%D0%BF%D0%BE%D1%81%D1%82%D0%B4%D0%B8%D0%BF%D0%BB%D0%BE%D0%BC%D1%81%D0%BA%D0%B8-%D1%81%D1%82%D1%83%D0%B4%D0%B8%D0%B8/).**

Во рок од 45 дена од денот на доставувањето на трудот, Наставно-научниот совет со Одлука формира Комисија за оцена на магистерскиот труд, составена од три члена (претседател, ментор и член). Рокот од 45 дена не тече во периодот од 15-ти јули до 25-ти август во календарската година.

Одлуката за формирање на Комисија за оцена на магистерскиот труд се праќа до членовите на комисијата и до кандидатот.

Kомисијата за оцена на магистерскиот труд е должна да го прегледа трудот и на студентот писмено да му ги достави евентуалните забелешки, во рок од три месеци од денот на формирањето на комисијата. Комисијата може да му го врати трудот на кандидатот со забелешки најмногу два пати и му определува рок за постапување по истите. Ако кандидатот не постапи по забелешките во утврдениот рок, постапката се запира, а на кандидатот му престанува статусот студент.

Kомисијата за оцена на магистерскиот труд е должна да го прегледа трудот и за истиот да изготви Извештај во кој дава оцена и образложение на трудот. Извештајот се доставува во пет примероци до архивата на факултетот, а заверената и потпишана електронска верзија се праќа од страна на менторот до dekan@gf.ukim.edu.mk и до prodekan.nauka@gf.ukim.edu.mk, и истиот се поставува како точка на следната седница на Наставно-научниот совет на факултетот.

Наставно-научниот совет на факултетот, одлучувајќи по Извештајот од Комисијата за оцена на магистерскиот труд, носи **Одлука за прифаќање на Извештајот** и формира **Комисија за одбрана**, на истата седница на Наставно-научниот совет.

Комисијата за одбрана на магистерски труд е составена од три члена. Членовите на Комисијата за оцена на магистерскиот труд можат да бидат членови на Комисијата за одбрана.

По усвојување на Извештајот, кандидатот е должен да достави пет примероци од магистерскиот труд во тврд повез до Деканатот на факултетот.

**Урнекот за изработка на магистерски труд треба да се преземе од интернет-страницата на факултетот, преку следниот** [**линк**](http://gf.ukim.edu.mk/%D0%BF%D0%BE%D1%81%D1%82%D0%B4%D0%B8%D0%BF%D0%BB%D0%BE%D0%BC%D1%81%D0%BA%D0%B8-%D1%81%D1%82%D1%83%D0%B4%D0%B8%D0%B8/)**.**

**Препорака:** При изработка на Пријавата за изработка на магистерски труд, како и изработката на самиот магистерски труд, задолжително се користат фонтовите препорачани од Министерството за информатичко општество и администрација и УКИМ со кои се зачувува правописот и автентичноста на македонскиот јазик. Станува збор за кирилични фонтови од групацијата *SkolaSerif*, поточно фонтот *SkolaSerifCnOffc*. Во продолжение е линкот за преземање на групацијата фонтови <http://www.mioa.gov.mk/?q=mk/macedonian-cyrillic-fonts>

**Одбрана на магистерски труд**

Комисијата за одбрана, во договор со кандидатот, го определува денот на одбраната, но најдоцна во рок од 30 дена од денот на нејзиното формирање.

**Одбраната на магистерскиот труд е јавна и нејзиниот термин за одржување се објавува на огласната табла на факултетот, најмалку 7 (седум) дена пред денот на одбраната. Терминот за одбраната на магистерскиот труд се објавува и на интернет страната на факултетот.**

Јавната одбрана ја отвара и води претседателот на комисијата.

Претседателот на комисијата ја претставува постапката за пријавување, оцена и одбрана на магистерскиот труд и професионалната биографија на кандидатот. Потоа, кандидатот ја изложува својата усна презентација на магистерскиот труд во времетраење од најмногу 30 min.

По излагањето на кандидатот, комисијата има право да му постави прашања на кандидатот.

По завршувањето на одбраната на трудот, Комисијата за одбрана на трудот јавно ја соопштува оценката на одбраната на магистерскиот труд. Оценувањето се врши со описни оценки: **„го одбранил магистерскиот труд”** или **„не го одбранил магистерскиот труд”**.

За текот на одбраната се води Записник во кој се внесува оценката од одбраната. Записникот се потпишува од страна на членовите на Комисијата.

Записникот се составува во пет примероци од кој 1 (еден) за кандидатот и 1 (еден) за менторот, а другите 3 (три) примероци се за факултетот.

**Завршување на студиите од втор циклус на студии**

Студентот ги завршил студиите од втор циклус кога ќе ги положи сите испити, ќе ги исполни сите обврски предвидени со студиската програма и ќе изработи и успешно ќе одбрани магистерски труд.

Со завршувањето на студиите од втор циклус и освоените кредити од првиот циклус, студентот се стекнува со 300 ЕКТС кредити и соодветно академско звање: **магистер по технички науки од областа на градежништвото/геодезијата/геотехниката**.